આ ઈશ્વરની ત્રણ શક્તિઓની વાત થઈ. પરંતુ, આપણને તો, કુદરતની પણ શક્તિઓ મનુષ્યાકારના દેવદેવીરૂપે પૂજવા જોઈએ છે, તેથી, આ ત્રણ મુખ્ય આરાધવા યોગ્ય દેવો ઉપરાંત, મેઘનો દેવ (ઈન્દ્ર), વાયુ દેવ, અગ્નિ દેવ, જળનો વરૂણ દેવ, આકાશનો આદિત્યદેવ, ધરતીની પૃથ્વી માતા વગેરે પણ, પૂજવા માટે જોઈએ! એટલું જ નહિ પણ, સૂર્ય દેવ, ચંદ્ર દેવ, પહાડની દેવી, મેલી શક્તિઓનાં દેવ-દેવી, રોગોનાં દેવ-દેવી, વગડાંનાં દેવ-દેવી, સર્પ દેવ… એમ દેવદેવોની હારદોર ચાલી છે. વેદોમાં, “એક જ પરમાત્માનાં વિવિધ પાસાં” રૂપે દેવદેવીઓ કહેલાં છે પુરાણોએ એ વાત ઉપાડી લીધી, ને એક-એક દેવ-દેવીને પરમેશ્વર રૂપ બતાવીને, કથા વાર્તાઓના ડુંગર ખડક્યા છે. એવાં ૧૮ મુખ્ય, ને ૧૮ ઉપ-પુરાણો છે, અને આજનો હિંદુધર્મ, વેદોને ઓછો, ને પુરાણોની વાતોને જ મુખ્યરૂપે અનુસરે છે.